b'\n_START_ARTICLE_\nBasa\n_START_SECTION_\nIstorija\n_START_PARAGRAPH_\nRajonas aplink Bas\xc4\x85 buvo gyvenamas nuo prie\xc5\xa1istorini\xc5\xb3 laik\xc5\xb3. Juos primena 1971 m. liepos 22 d. atrasta \xe2\x80\x9eBasos dama\xe2\x80\x9c. Miestas \xc4\xafsteigtas rom\xc4\x97n\xc5\xb3 laikais IV a. pr. m. e. ir pavadintas Basti vardu. Jis buvo svarbus rom\xc4\x97n\xc5\xb3 Tarako srities komercinis centras. Basos vyskupija \xc4\xafsteigta 306 m. Senovin\xc4\x97 San Maksimo ba\xc5\xbeny\xc4\x8dia, \xc4\xafsteigta vizigot\xc5\xb3 karaliaus Rekaredo apie 600 m. Kra\xc5\xa1t\xc4\x85 u\xc5\xbe\xc4\x97mus musulmonams katedra 713-1489 m. buvo paversta \xc4\xaf me\xc4\x8det\xc4\x99. Miestas liko pagrindiniu komerciniu centru su daugiau kaip 50 t\xc5\xabkst. gyventoj\xc5\xb3, vien\xc5\xb3 i\xc5\xa1 trij\xc5\xb3 svarbiausi\xc5\xb3 miest\xc5\xb3 Granados karalyst\xc4\x97je. 1489 m. per Rekonkist\xc4\x85, miest\xc4\x85 po septyni\xc5\xb3 m\xc4\x97nesi\xc5\xb3 apgulties u\xc5\xbe\xc4\x97m\xc4\x97 karalien\xc4\x97s Izabel\xc4\x97s Kastiliet\xc4\x97s kariuomen\xc4\x97. Jos pab\xc5\xabklas vis dar papuo\xc5\xa1ia Alamed\xc4\x85. 1810 m. rugpj\xc5\xab\xc4\x8dio 10 d. \xc5\xa1alia miesto pranc\xc5\xabz\xc5\xb3 paj\xc4\x97gos nugal\xc4\x97jo didel\xc4\x99 ispan\xc5\xb3 kariuomen\xc4\x99.\n_START_SECTION_\nKeliai\n_START_PARAGRAPH_\nPro Bas\xc4\x85 dar I a. nutiestas Augusto kelias \xe2\x80\x9eVia Herculea\xe2\x80\x9c, jung\xc4\x99s Anteker\xc4\x85 ir Kartachen\xc4\x85. \xc5\xa0iandien Basa pasiekiama tuo pa\xc4\x8diu mar\xc5\xa1rutu nutiestu plentu A92 i\xc5\xa1 Almerijos arba Sevilijos ties Gadiksu pasukus keliu A92N \xc5\xa1iaur\xc4\x97s ryt\xc5\xb3 kryptimi. 2003 m. pa\xc5\xa1alinus pavojingiausias keli\xc5\xb3 kreives mar\xc5\xa1rutas tapo saugesnis ir greitesnis. Nuo Vidur\xc5\xbeemio magistral\xc4\x97s E15 pasiekiama keliu A334 nuo Santa Barbaros pasukus vakar\xc5\xb3 kryptimi, i\xc5\xa1 Malagos \xe2\x80\x93 keliais A45 arba A46 iki plento A92 ir pasukus \xc4\xaf rytus._NEWLINE_1885\xe2\x80\x931985 m. veik\xc4\x97 ir gele\xc5\xbeinkelis Mursija \xe2\x80\x93 Granada, ta\xc4\x8diau j\xc4\xaf nukonkuravo automobili\xc5\xb3 transportas. Basos gele\xc5\xbeinkelio stoties aik\xc5\xa1t\xc4\x97je tre\xc4\x8diadieniais vyksta turg\xc5\xabs, buvusi trasa tapo automagistrale, o gele\xc5\xbeinkeliui atminti buvusios perva\xc5\xbeos vietoje pastatytas paminklas.\n_START_SECTION_\nEkonomika\n_START_PARAGRAPH_\nBasa \xe2\x80\x93 \xc5\xbeem\xc4\x97s \xc5\xabkio kra\xc5\xa1tas. Auginami mie\xc5\xbeiai, migdolai, alyvmed\xc5\xbeiai, i\xc5\xa1pl\xc4\x97totas m\xc4\x97sos apdirbimas, s\xc5\xabri\xc5\xb3 gamyba. Veikia apie 1450 prekybos ir paslaug\xc5\xb3 \xc4\xafmoni\xc5\xb3, tarp j\xc5\xb3 26 kavin\xc4\x97s ir restoranai, turistams turima 318 viet\xc5\xb3 vie\xc5\xa1bu\xc4\x8diuose ir pensionuose._NEWLINE_Turistus traukia Nacionalinis archeologijos muziejus, Siera Basos nacionalinis gamtos parkas, Chabalkono kalnas, Negratino tvenkinys, fiestos, nuo 1903 m. \xe2\x80\x9ePlaza de Toros\xe2\x80\x9c vykstan\xc4\x8dios koridos.'